แบงก์กรุงศรีฯ ลุยตลาดอีคอมเมิร์ซ
ลงระบบรักษาความปลอดภัยผู้ซื้อและขายสินค้าผ่านร้านค้าออนไลน์ จากการใช้บัตรเครดิต
26 มิ.ย. 2555

ลงระบบรักษาความปลอดภัยผู้ซื้อและขายสินค้าผ่านร้านค้าออนไลน์ จากการใช้บัตรเครดิต
นายฟิลิป แทน ประธานคณะเจ้าหน้าที่ด้านธุรกิจอิเล็กทรอนิกส์ ธนาคารกรุงศรีอยุธยา กล่าวว่า ธนาคารเปิดให้บริการ “กรุงศรี อี-เพย์เมนท์” เป็นการให้บริการเทคโนโลยีชำระเงินสำหรับผู้ขายสินค้า และบริการออนไลน์ โดยธนาคารได้ร่วมกับบริษัท ไซเบอร์ซอร์ส ซึ่งเป็นบริษัทลูกของบริษัท วีซ่า ให้บริการชำระเงินพาณิชย์อิเล็กทรอนิกส์(อีคอมเมิร์ซ) โดยลูกค้าที่เปิดร้านค้าออนไลน์สามารถสมัครใช้เทคโนโลยีนี้กับธนาคารได้ ซึ่งระบบจะดูแลความปลอดภัยการชำระเงินออนไลน์ผ่านบัตรเครดิต
ทั้งนี้การดูแลระบบความปลอดภัยทั้ง 2 ฝั่งคือ ฝั่งร้านค้า ลูกค้าที่ซื้อสินค้าหรือบริการโดยชำระเงินผ่านบัตรเครดิต ระบบนี้จะตรวจสอบได้ว่าเป็นการนำบัตรเครดิตผู้อื่นมาชำระค่าสินค้าหรือไม่ ขณะที่ฝั่งลูกค้า เมื่อเข้าไปถึงหน้าจอการชำระเงินจากการซื้อสินค้าผ่านร้านค้าออนไลน์ จะเห็นเครื่องหมายกรุงศรี-อีเพย์เมนท์ ซึ่งหมายถึงร้านค้าออนไลน์นั้น ได้ร่วมกับธนาคารเพื่อลงระบบจากไซเบอร์ซอร์ส
ปัจจุบันร้านค้าออนไลน์ทั่วโลกที่ลงระบบกับไซเบอร์ซอร์สมีจำนวนทั้งสิ้น 3.8 แสนร้านค้า ส่วนธนาคารตั้งเป้าหมายว่าจะมีร้านค้าออนไลน์เข้าใช้บริการ 5,000 ราย ซึ่งการลงระบบเจ้าของร้านค้าออนไลน์จะไม่เสียค่าบริการ แต่ธนาคารจะคิดค่าบริการจากร้านค้าออนไลน์ 2.5-5% ของราคาสินค้าที่มีการใช้จ่ายผ่านบัตรเครดิต โดยกลุ่มเป้าหมายร้านค้าออนไลน์ของธนาคารขณะนี้อยู่ในเกาะสมุย จ.สุราษฎร์ธานี ภูเก็ต และเชียงใหม่ เนื่องจากมีลูกค้าต่างชาติจำนวนมากซึ่งนิยมใช้บริการซื้อสินค้า และบริการผ่านร้านค้าออนไลน์
นายสมบูรณ์ ครบธีรนนท์ ผู้จัดการ บริษัท วีซ่า ประจำประเทศไทย กล่าวว่า คนไทยมากกว่า 75% ซื้อสินค้าและบริการผ่านร้านค้าออนไลน์ 5 อันดับแรก คือ ตั๋วเครื่องบิน เสื้อผ้าและรองเท้า หนังสือ โรงแรม และประมูลซื้อสินค้าออนไลน์ โดยปัจจัยสำคัญของการซื้อสินค้าออนไลน์คือ ความปลอดภัย ความน่าเชื่อถือของเว็บไวต์ และราคา